Obama: Xorij neftiga qaram bo'lmasligimiz kerak
AQShda benzin narxi tobora oshib bormoqda. Prezident Barak Obama xorij neftiga tobe bo'lmasligimiz kerak deydi.
Respublikachilar Obamani mamlakatni arzon va yetarli energiya bilan ta’minlash bo’yicha yetarlicha ish qilmayotganlikda ayblar ekan, prezident bu tanqidlarni rad etmoqda. Ushbu muammoni muhokama etish hamda xorij neftiga AQSh qaramligini kamaytirishga qaratilgan uzoq muddatli rejani tanishtirish maqsadida prezident yaqinda Floridadagi Mayami Universitetiga bordi. Obama talabalarga narxlarning oshishi, asosan, dunyoning boshqa hududlarida ro’y berayotgan voqealar asorati ekani haqida gapirdi. “Neft jahon bozorida sotib olinadi va sotiladi, - dedi u. - O’tgan yildagidek hozir ham neft narxlarining ko’tarilishiga sabab bo’layotgan yagona eng katta narsa bu Yaqin Sharqdagi, bu safar Eron atrofidagi, beqarorlikdir”. Nyu-Yorkda joylashgan “” nashri bosh muharriri Jeff Mover fikricha, AQShda benzin narxi o’sishiga haqiqatdan ham tashqi faktorlar sababdir. “Eron atrofidagi ziddiyatlar, neft qazib chiqarishni to’xtatayotgan Sudandagi muammolar, bularning barchasi Brent nefti hamda benzin narxining oshib ketishiga hissa qo’shmoqda”, - dedi Mover. Uning aytishicha, foyda ozligi bois Amerikaning ayrim neft kompaniyalari xorijdagi quduqlarini yopmoqda va bu ham narxlarning oshishiga olib kelyapti. Muxolifatdagi respublikachilar nazarida Obama mahalliy neft ishlab chiqarish yo'liga to'siqlar qo'ymoqda. Prezidentlikka da'vogar Nyut Gingrich deydiki, Amerikada ko’proq neft quduqlarini ochish benzin narxlarini zudlik bilan pasaytirish imkonini beradi. “Agar biz federal yerlarni va qirg’oqlarni ochsak, hukumat uchun kelajakda, milliardda emas, trillionda, $16-18 trillion dollar qo’shimcha daromad bo’ladi, - dedi Gingrich. - Bu bir gallon benzin narxini $2.30 dollarga tushuradi, byudjetni muvozanatga keltirishga yordam beradi hamda millionlab ish o’rinlari yaratadi". Respublikachilar Obamani Kanadadan AQShga neft olib keluvchi “Keystone Pipeline” loyihasini ma’qullashga undamoqda. Obamaning aytishicha esa uning ma’muriyati mahalliy neft va gaz ishlab chiqarish bo’yicha ko’plab boshqa loyihalarni amalga oshirmoqda. Lekin mamlakatda ko’proq neft qazishning o’zi muammoni hal etmaydi, dedi u. “Amerikadagi barcha mavjud energiya resurslarini rivojlantirishni ko’zda tutuvchi strategiyaga egamiz. Neft, gaz, shu bilan birga, shamol, quyosh, atom, bioenergiya va boshqa ko’plab energiya resurslari haqida gap ketayapti”.